Børn og unge strømmer ind på de psykiatriske sygehuse for at få hjælp, i en sådan grad at antallet af unge under 18 år i behandling er steget med 50 procent siden 2010.

Oveni er tilbuddene til målgruppen, der tegner landets fremtid, for ringe og for tilfældige, og de unge patienter ender i stærkt stigende grad med at blive indlagt igen, kort tid efter at de er blevet udskrevet. Samtidig oplever flere børn og unge end nogensinde før, at de har et dårligt mentalt helbred.

Det fremgår af et oplæg til en styrket indsats for mennesker med psykiske lidelser, som Sundhedsstyrelsen offentliggør torsdag. Konklusionen er, at behandlingen af psykisk syge halter efter den kvalitet, som sundhedsvæsnet tilbyder borgere med fysiske sygdomme.